
ԹԵՐԱՑՈՒՄ ԿՈՐՍՈՒԱԾ ՈՉԽԱՐՆԵՐՈՒ ՓՆՏՌՏՈՒՔԻՆ ՄԷՋ

            Անգլիոյ մէջ կատարուած հարցախոյզի մը համաձայն, մեծ թիւով հաւատացեալներ կը հրաժարին եկեղեցի երթալէ շատ աւելի տարրական պատճառներով, ինչպէս օրինակ բնակարանի փոփոխութիւն, քան թէ Աստուծոյ հանդէպ իրենց ունեցած հաւատքին տկարացումով:
Եկեղեցիէն հեռացածներուն տուած պատճառաբանութիւններն են. Հաւա-տացեալներու սպասումներուն եւ ակնկալութիւններուն հանդէպ եկե-ղեցւոյ անտարբեր գտնուիլը (22 առ հարիւր), կեանքի պայմաններու փոփո-խութիւնը (21 առ հարիւր) եւ հաւատքի տկարացումը (18 առ հարիւր):
Եկեղեցական Ուղղութիւններ 1998–1999 Թուականներուն  հատորին հա-մաձայն, 1980-էն 1990 թուականներուն, Անգլիոյ մէջ, եկեղեցւոյ անդամակ-ցութիւնը նուազած է 16 առ հարիւր համեմատութեամբ, 7.55 միլիոնէն 6.36 միլիոնի իջնելով:
Հեռացած բայց Չմոռցուած գիրքին հեղինակները, Ֆիլիպ Ռիխթըր (Philip Richter) եւ Լեզլի Ճ. Ֆրանսիս (Leslie J. Francis) կը գրեն, թէ եկեղեցիէն հեռա-ցածներուն գրեթէ կէսը (45 առ հարիւր) հաւանաբար եկեղեցի վերադառնան եթէ ճիշդ ձեւով մօտեցուի իրենց: Ըստ Ռիխթըրի եւ Ֆրանսիսի, եկեղեցական պատասխանատուներ շատ քիչ աշխատանք կը տանին, եւ յաճախ ոչինչ կ՚ընեն, հեռացածները վերստին եկեղեցի բերելու համար: Շատ աւելին կարելի է ընել եւ աւելի լաւ արդիւնքներ ձեռք ձգել մանաւանդ առաջին վեց ամիսներու ընթացքին, երբ տուն դարձի առաւել կարելիութիւններ գոյութիւն ունին:
Եկեղեցիները, Ռիխթըրի եւ Ֆրանսիսի համաձայն, «Կորսուած Ոչխարի Առակ»-ին (Ղուկասի Աւետարան 15-րդ գլուխ) նոր եւ այժմէական տարբերակը մշակած են: Փոխանակ Յիսուսի պատուէրին անսալու եւ կորսուած ոչխարը փնտռելու, անոնք կը տրամաբանեն. «Երբ հարիւր ոչխար ունինք չենք թողուր իննիսունինն եւ մէկը փնտռելու չենք երթար: Մենք կորսուած ոչխարները փնտռելու պէտք չունինք: Հոս, մեր խնամքին յանձնուած ամբողջ հօտ մը ունինք»: Այս երեւոյթին ի տես, Ռիխթըր հետեւեալը ըսած է Միջ-եկեղեցական Միջազգային Լուրերու հաղորդակցութեան. «Եկեղեցիներ այսօր տարբեր նախընտրութիւններ ունին. իրենց ուշադրութիւնը կեդրոնացուցած են մայր դռնէն հաւատացեալները եկեղեցի մտցնելուն վրայ, սակայն կ՚անտեսեն ետեւի դռնէն դուրս ելողները»:
Ռիխթըր հետեւեալ լուծումները կ՚առաջարկէ.
Առաջին, եկեղեցիէն հեռացողներուն հետ հարցազրոյցներ կատարել: Ծխականներ մեծապէս կը գնահատեն այս մէկը եւ յաճախ կը մղուին եկեղեցի վերադառնալու: Հարցախոյզին համաձայն, եկեղեցիէն հեռացածներուն 92 առ հարիւրը հաղորդած է, թէ ո՛չ ոք զիրենք փնտռած է իրենց հեռացումէն ետք:
Երկրորդ, եկեղեցիէն հեռացումներուն տուն տուող պատճառները իմանալ: Հարցախոյզին համաձայն ութը հիմնական պատճառներ կան, որոնցմէ երկրորդը «փոփոխութիւններ եւ կարելիութիւններ» ընդհանուր խորագրին տակ կը ներառնէ բնակարանի փոփոխութիւնը, համալսարան երթալը, ամուսնալուծումը, աշխատանքի ժամերու փոփոխութիւնը եւ հիւանդութիւնը:
Երրորդ, յարանուանութիւններու ցանցը ընդարձակել, որպէսզի ծուխէ մը հեռացողը կարելիութիւն ունենայ նոյն յարանուանութեան պատկանող եկեղեցիի մը մէջ աղօթելու՝ առանց ընդհանրական եկեղեցիէն հեռանալու:
Չորրորդ, «կեդրոնաձիգ» քաղաքականութիւն մշակել՝ հաւատացեալ-ները Յիսուս Քրիստոսի շուրջ խմբելով եւ հաւատքի հասարակ յայտարար մը ունենալը չպարտադրելով: Ռիխթըր կը հաւատայ, թէ քրիստոնէական յա-րանուանութիւններ իւրայատուկ յատկանիշեր շեշտաւորելով հաւատացեալ-ները կը խրտչեցնեն: Այսպէս, եկեղեցին լքողներուն կողմէ Կաթոլիկները շատ վարդապետական կը նկատուին եւ ոչ-ուղղափառ ապրելաձեւերու հանդէպ՝ անհանդուրժող. Անգլիգանները՝ իրենց եկեղեցիներու դրացնութեան մէջ հաստատուողներուն հանդէպ անտարբեր, հակառակ իրենց յարանուա-նութեան տարածուն ցանցին. իսկ Մեթոտիսթները՝ մանուկները եկեղեցւոյ կեանքին մէջ գործօն մասնակցութիւն բերելու մղող:
Ռիխթըր կը թելադրէ, թէ կարեւոր է հաւատացեալներուն, եւ մանաւանդ երիտասարդներուն, խօսածները մտիկ ընելը: «Շատ մը հովիւներ եկեղեցիէն հեռացողներուն հիմնական հարցերով չեն մտահոգուիր: Անոնք պաշտամունքի ձեւին կամ այլ աննշան մանրամասնութեան մը կը վերագրեն հեռացումին տուն տուող պատճառները, փոխանակ ամբողջ երեւոյթը աւելի խոր վերլուծումի մը ենթարկելու եւ ճիշդ ախտաճանաչումը կատարելու», կ՚ըսէ ան:

Վերջերս միջ-եկեղեցական յարաբերութիւններու պատմութեան մէջ պատմական աննախընթաց շրջադարձ մը եւս պատահեցաւ, երբ 16 Յունիսին, Ժընեւի մէջ, Լուտերական Համաշխարհային Կազմակերպութեան 124 անդամ եկեղեցիներ ներկայացնող ղեկավար մարմինը միաձայնութեամբ որդեգրեց Հռոմի Կաթոլիկ Եկեղեցւոյ հետ կնքուած արդարացման վարդապետութեան առնչուած այն միացեալ յայտարարութիւնը, որով կը վերցուէր 16-րդ դարու Լուտերի նախաձեռնած Բարեկարգութենէն ի վեր կաթոլիկներու եւ լուտե-րականներու միջեւ գոյութիւն ունեցող գլխաւոր խոչնըդոտը:
Լուտեր եւ իր հետեւորդները կը պնդէին, թէ Կաթոլիկ Եկեղեցին Աստուածաշունչի սկզբունքին կը հակասէր, երբ կ՚ուսուցանէր, թէ մարդիկ փրկութեան կ՚արժանանան իրենց կատարած բարի գործերով: Լուտեր կ՚ըսէր, թէ փրկութիւնը մի միայն շնորհաբաշխ Աստուծոյ պարգեւը կրնայ ըլլալ: 
Լուտերական Համաշխարհային Կազմակերպութեան ղեկավար մար-մինը հաստատեց, թէ լուտերականներու ուսուցումներուն մէջ գտնուող վարդա-պետական դատապարտութիւնները այլեւս չեն վերաբերիր Կաթոլիկ Եկե-ղեցւոյ՝ ինչպէս կը նշէ վերեւ յիշուած միացեալ յայտարարութիւնը: 
Թէեւ Կաթոլիկ Եկեղեցին տակաւին պաշտօնապէս չէ որդեգրած յիշեալ միացեալ յայտարարութիւնը, սակայն զայն պատրաստողները եղած են Կաթոլիկ Եկեղեցւոյ եւ Լուտերական Համաշխարհային Կազմակերպութեան ներկայացուցիչները. առաւել, Վատիկան դրականօրէն ողջունեց լուտերա-կաններու առած այս որոշումը եւ զայն նկատեց՝ «Մեր յարաբերութիւններուն մէջ կարեւոր պահ մը»:
«Պատմական պահ մըն է սա, որուն համար բոլորս կ՚աղօթէինք եւ կը յուսայինք» ըսաւ Լուտերական Համաշխարհային Կազմակերպութեան ընդհա-նուր քարտուղար Դոկտ. Իսմայիլ Նօքօ, եւ աւելցուց. «Եթէ այս միացեալ յայտարարութիւնը կաթոլիկներու կողմէ եւս որդեգրուի, ճամբայ պիտի հարթէ աւելի բարդ հարցերու լուծման, որոնցմէ մին է Հռոմի Եպիսկոպոսին [Պապին] դերակատարութիւնը»:
Այս միացեալ յայտարարութիւնը կաթոլիկներու եւ լուտերականներու միջեւ գոյութիւն ունեցող բոլոր վարդապետական տարբերութիւնները չի՛ բառնար եւ ամբողջական հաղորդութեան չ՚առաջնորդեր զիրենք, սակայն «Կը մղէ հաւատացեալները եկեղեցւոյ միութիւնը իրագործելու», ինչպէս կը հաս-տատէ Լուտերական Համաշխարհային Կազմակերպութեան նախագահ Գրիս-թեըն Քրաուս Եպիսկոպոս:
Միացեալ յայտարարութեան գլխաւոր հակառակողները եղան Գերման-իայէն 140 ականաւոր աստուածաբաններ: Արեւելեան Եւրոպայի եւ Լատին Ամերիկայի մէջ փոքրամասնութիւն հանդիսացող լուտերական եկեղեցիները յայտնեցին, թէ այս որոշումը կաթոլիկներու եւ լուտերականներու միջեւ դրական յարաբերութիւններու նոր էջ մը պիտի բանայ: Նոյն խանդա-վառութիւնը լսուեցաւ նաեւ Հնդկաստանէն, ուր լուտերականներ շատ քիչ տոկոս կը ներկայացնեն:
Միջ-եկեղեցական այլ շրջանակներ եւս արտայայտուեցան այս որոշումին շուրջ: Բարեկարգեալ Եկեղեցիներու Համաշխարհային Միութեան ընդհանուր քարտուղարը ըսաւ. «Միացեալ յայտարարութիւնը թէեւ կատարեալ չէ, սակայն փոխադարձ դատապարտութիւնները բառնալու եւ լուտերական-ներու եւ կաթոլիկներու միջեւ սերտ յարաբերութիւններ մշակելու հաստատուն գետին մը կը հարթէ»:
Եկեղեցիներու Համաշխարհային Խորհուրդի Հաւատք եւ Կարգ բաժան-մունքի տնօրէնը ընդգծեց. «Լուտերականներու եւ կաթոլիկներու յարաբե-րութիւնները այլեւս նոր հանգրուան մը կը թեւակոխեն: 400 տարիներէ ի վեր գոյութիւն ունեցող բանաձեւերը նոր հասկացողութեամբ եւ յարաբերութեամբ կը փոխարինուին: Դէպի միութիւն գացող այս ընթացքը պիտի շարունակուի»:
 
(ECUMENICAL NEWS INTERNATIONAL, 16 June 1998)


ՌՈՒՍԻՈՅ ՉՈՐՍ ԳԼԽԱՒՈՐ ԿՐՕՆՆԵՐԸ 
ՄԻՋ-ԿՐՕՆԱԿԱՆ ԿԱԶՄԱԿԵՐՊՈՒԹԻՒՆ ՄԸ ՊԻՏԻ ԿԱԶՄԵՆ
 
20 Յունուար 1999-ին, Մոսկուայէն կը հաղորդուի, թէ Ռուսիոյ աւան-դական չորս կրօնները (Օրթոտոքս Քրիստոնէութիւն, Իսլամութիւն, Հրէութիւն եւ Պուտտայականութիւն) մնայուն խորհրդակցական մարմին մը պիտի կազմեն, որ պիտի կրէ Ռուսիոյ Միջ-Կրօնական Խորհուրդ անունը:
Առ այժմ այս կազմակերպութեան պիտի չ՚անդամակցին Ռուսիոյ այլ քրիստոնեայ (Օրթոտոքս, Կաթոլիկ եւ Բողոքական) եւ ոչ-քրիստոնեայ կրօնական համայնքները. սակայն, ժողովին կազմակերպիչները կը վստահեցնեն, թէ ապագային կարելի պիտի ըլլայ զանոնք եւս ներառնել: Նաեւ, հեռանկարներ կան նախկին Սովետ Միութեան մէջ գտնուող երկիրները եւս ներառնելու եւ աշխարհի տարածքին գտնուող կրօնական կազմակերպութիւններուն հետ կապեր հաստատելու:
Օրթոտոքս Եկեղեցւոյ Մոսկուայի Պատրիարքարանը կը յայտա-րարէ, թէ այս նոր կազմակերպութիւնը պիտի քաջալերէ, որ շինիչ երկխօսութիւնն ու համագործակցութիւնը զարգանան Ռուսիոյ գլխաւոր այն կրօններուն միջեւ, որոնք գոյութիւն ունէին համայնավարութեան օրերուն: Առաւել, կազմակերպութիւնը պիտի քննարկէ Ռուս ընկերութ-եան ժամանակակից հարցերը եւ կարելիութիւն ստեղծէ, որ կրօններու հետեւողներ հասարակաց վկայութիւն բերեն պետական իշխանութիւն-ներուն մօտ եւ պարզ ժողովուրդի կեանքէն ներս:
Այս կազմակերպութեան ծնունդը զգայնութիւններ կը յառաջացնէ Ռուսիոյ մէջ, ուր Հռոմէական Կաթոլիկ եւ Մկրտչական Եկեղեցիներու բարձրաստիճան ներկայացուցիչներ կը յայտնեն, թէ իրենք տեղեակ չեն միջ-կրօնական կազմակերպութիւն մը կեանքի կոչելու ծրագիրէն: Մկրտչական Եկեղեցւոյ ներկայացուցիչը կ՚ըսէ. «Այս նոր կազմակեր-պութիւնը կրնայ երկու ուղղութիւններով զարգանալ: Առաջին, եթէ ան այլ քրիստոնեայ եւ ոչ-քրիստոնեայ կրօններ ալ ներառնէ՝ կրնայ դրական ներդրում մը կատարել ռուսական ընկերութեան մէջ եւ միջ-կրօնական լարուածութիւնը մեղմել: Այլապէս, երկրորդ, եթէ ան միայն Օրթոտոքս Քրիստոնէութեան, Իսլամութեան, Հրէութեան եւ Պուտտայականութեան սահմաններուն մէջ մնայ՝ վտանգաւոր կը դառնայ եւ կրօնական Բոլիթ-բիւրոյի մը կրնայ վերածուիլ»:
Հետաքրքրական է նկատել, թէ այս կազմակերպութեան հիմնադիր յիշեալ չորս կրօնները տարբեր մշակութային ենթահող ունին եւ «մար-դորսութեամբ» չեն դատապարտեր զիրար, մինչ յատկապէս Սովետական Միութեան փլուզումէն ետք Ռուսիա ներթափանցած քրիստոնեայ եկե-ղեցիներ ռուս «հաւատացեալներու գողեր» կը նկատուին: 
Ռուսիոյ Իսլամ Կրօնականներու Խորհուրդի ատենապետը գնա-հատելով այս ճիգը, կ՚ըսէ. «Ռուսիոյ կրօնական առաջնորդները շա-րունակականօրէն իրարու հետ խորհրդակցելու կարիքը ունին եւ մեր հանդիպումները կանոնաւորապէս տեղի պիտի ունենան: Միջ-Կրօնա-կան Խորհուրդը նաեւ քաղաքական հանգամանք պիտի ունենայ, որովհետեւ իր պարտականութիւններէն մին պիտի ըլլայ կրօնական խմբաւորումներու անշարժ կալուածներուն շահերը հետապնդել: Ան ընդհանուր քարտուղարով եւ մնայուն պաշտօնէութեամբ պիտի օժտուի եւ պիտի դիմէ Մոսկուայի քաղաքապետին, որ շէնք մը տրամադրուի իր գործունէութիւնը լաւագոյնս ծաւալելու համար»:
Նորակազմ Միջ-Կրօնական Խորհուրդին առաջին գործը պիտի ըլլայ միջ-կրօնական համագումար մը կազմակերպել Նոյեմբեր 1999-ին, ուր պիտի նշուին Քրիստոսի ծննդեան 2000-ամեակը եւ 3-րդ հազարամեակին գալուստը: Համագումարը պատմական դէպք մը պիտի հանդիսանայ որպէս Սովետ Միութեան անկումին յաջորդող առաջին միջ-կրօնական հաւաքը:

(ECUMENICAL NEWS INTERNATIONAL, 3 February 1999)


ԳՈՒՊԱՅԻ ԿԱԹՈԼԻԿ ԵԿԵՂԵՑԻՆ 
ԿԸ ԲԱՆԱՅ ԱՇԽԱՐՀԱԿԱՆՆԵՐՈՒ ԱՌԱՋԻՆ 
ԱՍՏՈՒԱԾԱԲԱՆԱԿԱՆ ՀԻՄՆԱՐԿԸ 

         Առաջին անգամ ըլլալով, 1960-ական թուականներէն ի վեր, երբ համայնավար յեղափոխութիւնը փակեց Գուպայի բոլոր Կաթոլիկ կրթական հաստատութիւնները, Հաւանայի Թեմը աշխարհականներու աստուածաբանական եւ հովուական կազմաւորման հիմնարկ մը բացաւ, որ պիտի ծառայէ աշխարհական այն աւետարանիչներու պատ-րաստութեան որոնց գլխաւոր կոչումը պիտի ըլլայ Գուպայի մէջ քրիս-տոնէութեան տարածումը: Չի՛ նշուիր, թէ քանի անձեր արձանագրուած են հիմնարկին դասընթացքներուն հետեւելու, սակայն կ՚ըսուի, թէ թիւը ակնկալուածէն աւելի է:
	Հիմնարկին ուսումնական ծրագիրը պիտի տարածուի երեք տարիներու վրայ: Շրջանաւարտներ Կաթոլիկ Եկեղեցւոյ աստուածա-բանական հիմնական ծանօթութիւնները (Աստուածաշունչ, քրիստոսա-բանութիւն, եկեղեցաբանութիւն, բարոյագիտութիւն, ծէս եւ այլն) եւ աւարտական վկայական պիտի ստանան: Անոնք նաեւ պիտի որոշեն, թէ հովուական որ մարզի մէջ (կրօնական դաստիարակութիւն, երիտա-սարդներու քրիստոնէական կազմաւորում, առողջապահական ծառա-յութիւն, արարողական կեանք) կը փափաքին ծառայել, եւ ըստ այնմ պիտի գործուղղուին:
 
(CATHOLIC INTERNATIONAL, January 1999)


ԽՈՍՏՈՎԱՆԱՆՔԻՆ ԴԻՄԱԳՐԱՒԱԾ ՏԱԳՆԱՊԸ
 
 	Մեծն Բրիտանիոյ մէջ խոստովանանքը սկսած է իր սկզբնական իմաստէն եւ դիտաւորութենէն պարպուիլ, որովհետեւ ներկայ ժամա-նակներուն ոգիին հետ ներդաշնակ չէ անոր պահանջքը:
	Մեծն Բրիտանիոյ Կաթոլիկ Եկեղեցւոյ Եպիսկոպոսական Ժողովը յանձնախումբ մը նշանակած է, որ հաւատացեալներուն կողմէ ընդունելի խոստովանանք մը խմբագրէ: Այս յանձնախումբը կը հաստատէ, թէ խոստովանանքը երկար ժամանակէ ի վեր իր ազդուութիւնը կոր-սընցուցած է եւ կը յուսայ, որ մինչեւ 2000 թուական պիտի կարենայ խոստովանանքի այնպիսի բնագիր մը պատրաստել, որ անհատական խոստովանանքի պարագան պիտի սերտէ, պահեցողութեան գործնական կարելիութիւնները ուսումնասիրէ եւ մեղքերու հաւաքական արձակման դրութիւնը նկատի առնէ:
	Այս փոփոխութիւնները օրէ-օր աւելի հրամայական սկսած են դառնալ, որովհետեւ անհատական խոստովանանքի դիմողներուն թիւը սկսած է նուազիլ: Հովիւներ յայտնած են, թէ մեղքերու հաւաքական արձակումը աւելի նախասիրուած է հաւատացեալներուն կողմէ: Ընդ-հանուր տրամադրութիւնը այն է, որ եկեղեցին պէտք չէ անհատական խոստովանանքը զոհէ հաւաքական խոստովանանքի սիրոյն, այլ նկատի առնէ երկու պարագաներն ալ եւ մատակարարէ զանոնք ըստ հաւա-տացեալներու խնդրանքին՝ միշտ յիշելով, թէ խոստովանանքը մեզ մեր մեղքերէն բժշկող ներգործութիւն ունի: Առաւել, եկեղեցին պարտաւոր է նաեւ հոգեւորականները դաստիարակել՝ անհատական խոստովանանք-ները ճիշդ կատարելու համար:
	1999 տարուան գարնան այս յանձնախումբը իր տեղեկագիրը պիտի ներկայացնէ Մեծն Բրիտանիոյ Կաթոլիկ Եկեղեցւոյ Եպիսկոպոսական Ժողովին եւ ապա Վատիկանի հաւատքի վարդապետութեան պատասխա-նատուներուն:

(THE TABLET, 6 March 1999)


ՄԱՅՐ ԹԵՐԵԶԱ ՍՐԲԱԴԱՍՄԱՆ ՃԱՄԲՈՒՆ ՎՐԱՅ
       	
	Յովհաննէս-Պօղոս Բ. Քահանայապետ Մայր Թերեզան սրբադա-սելու գործընթացը արագացուց, երբ բացառաբար ջնջեց ենթակայի մը մահէն մինչեւ հինգ տարի սպասման ժամանակաշրջանը, ընդառաջելով Կալկաթայի Henry D’Souza Արքեպիսկոպոսին եւ այլ բազմաթիւ առաջ-նորդներու խնդրանքին:
	Ըստ Վատիկանի, սրբադասման վերջին օրինագիծը վաւերացուած էր 7 Փետրուար 1983-ին, եւ այդ թուականէն ի վեր առաջին անգամն էր, որ ընդունուած գործընթացին մէջ փոփոխութիւն կը մտնէր, հակառակ անոր, որ Պապը Հոկտեմբեր 1997-ին թղթակիցներուն վստահեցուցած էր, թէ զարտուղութիւն տեղի պիտի չ՚ունենար Մայր Թերեզայի պարագային:
	D’Souza Արքեպիսկոպոս պապական այս բացառիկ որոշման համար իր ուրախութիւնը յայտնեց, հաստատելով, թէ Մայր Թերեզա գերբնական կեանք մը ապրած էր եւ Կալկաթայի բոլոր բնակիչներուն կողմէ (հինտու, իսլամ եւ քրիստոնեայ) սուրբ մը նկատուած էր: «Աղքատներուն մէջէն ամենէն աղքատներուն նուիրուած անոր սիրազեղ կեանքը Աստուծոյ ներկայութեան եւ ներգործութեան ամենէն գեղեցիկ արտայայտութիւնն էր մեր կեանքին մէջ», ըսաւ ան:
	D’Souza Արքեպիսկոպոս անմիջապէս անհրաժեշտ քայլերուն դիմած է իր թեմէն ներս եւ կը պատրաստէ Հռոմ ուղարկուելիք թղթածրարը, որ թեմական պաշտօնական տեղեկագիրները, Մայր Թերեզայի գրութ-իւնները, հոգեւորականներու եւ աշխարհականներու վկայութիւնները եւ այլ անհրաժեշտ տեղեկութիւններ պէտք է ամփոփէ: Ան կը յուսայ, որ 2000 թուականին Մայր Թերեզա սուրբ պիտի յայտարարուի, որովհետեւ անոր միջնորդութեամբ գործուած հրաշքներուն թիւը օրէ-օր սկսած է աճիլ: Թէեւ կարելի չէ յստակօրէն գիտնալ, թէ որքան ժամանակ պիտի առնէ սրբա-դասման գործընթացը, սակայն կը յուսացուի, որ Մայր Թերեզայի հոգա-տարութիւնը վայելած հաւատացեալներուն ձայնը եւ հոգեւորական դասուն վկայութիւնը արագացնեն Վատիկանի աշխատանքը:
  
         1986–1991-ին, երբ աստուածաբանական բարձրագոյն ուսման կը հետեւէի Վանգուվըրի մէջ (Գանատա), առիթը ունեցայ երկու անգամ սեղմ շրջանակի մէջ զրուցելու Մայր Թերեզային հետ, երբ ան տեղւոյն Կաթոլիկ Թեմին կողմէ հրաւիրուած էր վիժեցումի դէմ շղթայազերծուած պայքարի շրջագիծէն ներս իր խօսքը փոխանցելու: Վտիտ մարմինէ մը ար-ձագանգած քրիստոնէական ուժեղ պատգամ մը կը փոխանցէր ան, որուն մէկ ամփոփումը կը գտնուի սա տողերուն մէջ. 
	La Vie est une chance, saisis-la
	La Vie est beauté, admire-la
	La Vie est béatitude, savoure-la
	La Vie est une rêve, fais-en une réalité
La Vie est un défi, fais-lui face
La Vie est devoir, accomplis-le
La Vie est un jeu, joue-le
La Vie est précieuse, prends-en soin
La Vie est une richesse, conserve-la
La Vie est amour, jouis-en
La Vie est un mystère, perce-le
La Vie est promesse, tiens-le
La Vie est une hymne, chante-le
La Vie est un combat, accepte-le
La Vie est une tragédie, prends-la à bras le corps
La Vie est une aventure, ose-le
La Vie est bonheur, mérite-la
La Vie est la Vie, défends-la.

Պատրաստեց՝ Նարեկ Ծ. Վրդ. Ալեէմէզեան 

